
BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, raportul asupra propunerii legislative pentru modificarea Ordonanței de urgență a  Guvernului nr.  125/2011 privind Codul Fiscal, trimisă spre dezbatere în fond cu adresa nr. Plx.468/2013 din 11 noiembrie 2013, înregistrată sub nr. 4c-2/613 din 12 noiembrie 2013, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE,

Gheorghe DRAGOMIR

RAPORT

asupra propunerii legislative pentru modificarea Ordonanței de urgență a  Guvernului nr.  125/2011 privind Codul Fiscal

În conformitate cu prevederile art. 95 din Regulamentul Camerei Deputaţilor, republicat, Comisia pentru buget finanțe și bănci a fost sesizată spre dezbatere în fond  cu propunerea legislativă pentru modificarea Ordonanței de urgență a  Guvernului nr.  125/2011 privind Codul Fiscal, trimisă cu adresa nr. Plx.468/2013 din 11 noiembrie 2013, înregistrată sub nr. 4c-2/613 din 12 noiembrie 2013.

Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins iniţiativa legislativă în şedinţa din 6  noiembrie 2013.

Consiliul Legislativ, prin avizul nr. 374 din 10 mai 2013, a avizat favorabil iniţiativa legislativă.

Iniţiativa legislativă supusă dezbaterii are ca obiect de reglementare modificarea punctului 4 al alineatului (2) al articolului 160 din Legea nr. 571/2003 privind Codul fiscal, cu modificările și completările ulterioare, în sensul excluderii din sfera livrărilor pentru care se aplică taxarea inversă a T.V.A. a livrărilor de lingouri de metale neferoase pentru obţinerea cărora s-au adăugat alte elemente de aliere.

În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă menţionată mai sus, în şedinţa din 09 decembrie 2013.

Din totalul de 33 de membri ai Comisiei pentru buget, finanţe şi bănci au fost prezenţi la dezbateri  29 deputaţi.
La dezbaterea acestei iniţiative legislative a fost prezent, în calitate de invitat, din partea Ministerului Finanțelor Publice, domnul Dan Manolescu – secretar de stat.

În urma examinării propunerii legislative pentru modificarea Ordonanței de urgență a  Guvernului nr.  125/2011 privind Codul Fiscal, a opiniilor exprimate, precum şi a punctului de vedere negativ al Guvernului, membrii Comisiei propun, cu unanimitate de voturi, respingerea acesteia întrucât prevederile actuale ale art. 160 din Codul fiscal au avut drept scop diminuarea fenomenului de evaziune fiscală care se manifestă în acest domeniu şi nu excede limitelor prevăzute de Directiva TVA.
În raport cu obiectul şi conţinutul său, propunerea legislativă face parte din categoria legilor ordinare.

